Die Ogaden is 'n woestyngebied in Ethiopië. Hierdie gebied van ongeveer 200 000km2 is deel van die Horing van Afrika. Dit is in die suidooste van Ethiopië en grens aan Djibouti, Puntland, Somalië en Kenia. In die streek is die grootste dorpe Degeh Bur, Kelafo, Werder, Harer en Dire Dawa. Dit is 'n plato met 'n hoogte wat wissel van 1500m bo seevlak in die noordweste tot 'n 300m in die suide. Die Scebelirivier vloei suidooswaarts en mond uit by Mogadisjoe. Meer suid vloei die Genalerivier. Hierdie dunbevolkte landstreek word bewoon deur Somali-sprekende nomadiese stamme wat 'n bestaan voer as veeboere. Van die ontginning van die aanwesige gas- en oliereserwes in die bodem het nog nie veel gekom nie. Laat in die 19de eeu het Ethiopië sowel as Italië (die koloniale heerser in Somalië) op die gebied aanspraak gemaak. In 1896 het Ethiopië dit beset en sedertdien word die grens tussen Ethiopië en Somalië op landkaarte dikwels als onbepaald en omstrede aangedui. In die 1960’s het Somalië die gebied amptelik opgeëis en het dit by tye tot aanvalle deur guerillabendes gelei.